Nao de opriechting vaan 'n apaarte Sjotse voetbalboond en d'n dao-op volgenden interland Sjotland-Ingeland in 1872 besloot me dat in Wales ouch te goong regele. In 1876 woort zoe de Football Association of Wales (FAW) opgeriech. Op 25 miert vaan dat jaor späölde Wales zienen ierste wèdstried tege Sjotland, dee ze mèt 4-0 verlore. In 1906 kaom Wales bij de FIFA, meh wie de drei aander Britse boonde kraoge ze vreigel euver 't betaole vaan speulers, zoetot ze oetindelek in 1928 weer oet de wereldboond stapde. Heidoor sjreef Wales ziech neet in veur de ierste drei WK's.